Bilan Tranblemann' tè Chili a Kontinye Ap Vin Pi Lou
Plis pase 700 moun pèdi lavi yo nan katastwòf la, dapre nouvo chif gouvènman chilyen an pibliye. Espesyalis yo di soukous 8 degre 8 la
Sekouris nan Chili kontinye ap fouye anba debri pou ese jwenn sivivan gwo tranblemann'tè 8.8 degre ki frape Chili (yon peyi Amerik Di Sid) bonè samdi 27 fevriye a. Bilan pwovizwa sekous latè a nan Chili: plis pase 700 mò, san konte plizyè santèn blese. Sekous la kraze kay, detwi pon e pwovoke tsunami ki touche kèk peyi sou kòt Pasifik la pou rive jis nan Larisi—swa sou yon ka (1/4) glòb terès la. Anviwon 260 prizonye sove nan yon sant detansyon, toupre vil Concepcíon, pandan dram nan apre bilding nan sibi dega. Sekous lakay tou jouk nan kapital chilyèn nan, Santiago, ki 320 kilomèt ak sant tranblemann'tè a. Ayewopò entènasyonal Santiago a fèmen e responsab yo sispann tout trafik avyon ak kapital chilyen an akòz domaj pis aterisaj ak ayewoga a sibi. Prezidan Bachelet, dekrete "état de catastrophe" pou rejyon sant peyi a. Madan Bachelet di plizyè santèn kay, lekòl, lopital ak lòt edifis kraze ou sibi domaj. Sèvis jeolojik Lèzetazini an fè konnen sekous latè a fèt a 3:34 dimaten, samdi (1:34, lè Washington, DC) e li plase li a 117 km. nan nò-ès vil Concepcíon. Li fèt sou yon pwofondè 35 kilomèt anba lanmè. Menm nan vil Buenos-Aires, kapital Ajantin, ki a pliske mil 1600 kilomèt, yo te santi sekous la. Ajans nouvèl entènasyonal yo siyale omwen yon senkantèn replik (sekous segondè) e pi pisan an te mezire 6.9. Se pi gwo sekous sismik ki frape nasyon sid-ameriken an depi 1960—ane yon tranblemann'tè ki te mezire 9.5 te kraze Valdivia—nan sant-meridyonal chilyen an—kote li te touye plis pase 1,600 kretyen-vivan, kite 2 milyon moun san kay pou yo rete e fè 500 milyon dola dega. Sekous 1960 la se pi gwo tranblemann'tè ki janm frape yon rejyon sou planèt nou an. Dapre espesyalis yo, tranblemann'tè Chili a 500 fwa pi pisan pase sa ki te frape Ayiti 12 janvye 2010 la.